UJ het ‘een voet in halfeindstryd’ | Netwerk24
UJ het ‘een voet in halfeindstryd’
Deur Coetzee Gouws 05 September 2018 08:26
Mandla Zwane, afrigter van die Universiteit van Johannesburg (UJ) se sokkerspan, sê hy is tevrede met die span se vordering in die Varsity-sokkertoernooi.
Zwane sê egter harde werk lê nog vir die span voor.
Die Universiteit van Johannesburg (UJ) se O’Neil Hendricks (regs) en Rorisang Rapelang van die TUT mik albei vir die bal gedurende ’n wedstryd op UJ se Soweto-kampus. Foto: Denvor de Wee/Visual Buzz SA
Ná ses rondes is die onoorwonne UJ-span boaan die punteleer met 14 punte.
Die ereposisie volg nadat hulle en die Universiteit van Wes-Kaapland (UWK) verlede Donderdag gelykop gespeel het.
Die span het die Tshwane-Universiteit vir Tegnologie (TUT) die vorige week geklop.
Die vier oorwinnings en twee gelykopstryde is vir UJ ’n pluimpie.
“Ons het een voet in die halfeindstryd,” sê Zwane.
“Die oorwinning teen Tshwane was ’n groot hupstoot. Die spelers het baie goed gevaar en ons kan nou ’n bietjie asemhaal.
“Tog weet ons die toernooi is nog nie verby nie.
“Daar is spanne agter ons wat hard baklei om die halfeindstryd te haal.”
Zwane het voorspel die wedstryd teen die UWK gaan nie maklik wees nie.
“Hulle is moeilik om te hanteer en dit gaan nie maklik wees om soontoe te gaan en punte te behaal nie,” het hy voor dié wedstryd gesê.
UJ speel môre in die kwarteindronde teen die Noordwes-Universiteit.
Dié wedstryd sal bepaal watter span na die halfeindstryd deurdring.
Die Universiteit van die Witwatersrand, Universiteit van Pretoria, TUT, UWK, Universiteit van KwaZulu-Natal en Universiteit van Limpopo speel ook almal in die kwarteindrondes.
Meer oor: Uj | Sokkerspan | Halfeindstryd
UJ samel vanjaar al R130 m. vir ‘verlore middelklas’ in
UJ-roeier vir SA op podium in China